**Înviere**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ÎNVIERE

Măicuţă ce baţi toaca în inima Olteniei,

Smerenia mă aduce umil la casa ta,

În noaptea învierii să pot a mă ruga

Să îmi arate Domnul cărarea milosteniei.

Am vrut să am belşug şi am din plin,

Am vrut să am iubire şi iubesc

Să sorb lumina Tatălui ceresc

Iar la-nvierea Fiului mă-nchin.

Am fost copil, am fost adolescent

Şi deseori m-am rătăcit de dreaptă.

Greşeala mi-a părut a fi-nţeleaptă

Şi am trăit intens, incandescent.

Am fost matur şi mi-am urmat destinul

Urcând şi coborând la fel de des,

Şi numai coborând am înţeles

Că sprijin îmi mai dă numai Divinul

Atunci când totul pare prăbuşit

Să văd urcuşul către culme nouă,

Să schimb sărata lacrimă în rouă

Ce-mi limpezeşte gândul încâlcit.

Iar azi, când viitorul îl rescriu

Pe clipele ce încă mi-au rămas

Spre casa ta măicuţă sunt atras,

De ce te caut Doamne-asa târziu?